棲閑堂
作者：韓淲
朝代：宋

paragraphs: 能棲不能閑，其心未可知。
能閑不能棲，其迹無已時。
棲閑一以名，二者兼得之。
昔春升其堂，尊酒飲于斯。
昆山日夕佳，陂池清渺瀰。
手植花柳間，田園粗充饑。
潔哉兩龔家，異代猶許奇。
夫豈忘治功，而故與世違。
漢朝有蒲輪，用舍端不欺。
三江五湖口，君子謹其儀。
何以寫我歌，遥遥記所思。